ກອງປະຊຸມ ປຶກສາຫາລືໃນການກະກຽມ ຮ່າງຂໍ້ກຳນົດ ກ່ຽວກັບສິດ ແລະ ໜ້າທີ່ຂອງຈຸງານ, ກອງກວດກາພາສີ ປະຈຳແຂວງ, ນະຄອນຫລວງວຽງຈັນ ແລະ ດ່ານພາສີສາກົນ ໄດ້ໄຂຂຶ້ນຢ່າງເປັນທາງການ.
ເພື່ອເປັນການປຶກສາຫາລື, ລະດົມສະຕິປັນຍາ, ຄຳຄິດ-ຄຳເຫັນໃສ່ໃນ ຮ່າງຂໍ້ກຳນົດ ກ່ຽວກັບສິດ ແລະ ໜ້າທີ່ ຂອງໜ່ວຍງານຢູ່ບັນດາພະແນກການອ້ອມຂ້າງກົມພາສີ, ຈຸງານກອງກວດກາພາສີ ແລະ ຈຸງານດ່ານພາສີສາກົນ ໃນຂອບເຂດທົ່ວປະເທດ ໃຫ້ມີປະສິດທິພາບສູງສຸດ. ດັ່ງນັ້ນ, ໃນຕອນເຊົ້າຂອງວັນທີ: 8 ກັນຍາ 2015 ຜ່ານມານີ້ ຢູ່ທີ່ສູນຝຶກກົມພາສີ, ບ້ານ ທ່າເດື່ອ ນະຄອນຫລວງວຽງຈັນ ຈຶ່ງໄດ້ເປີດກອງປະຊຸມ ປຶກສາຫາລືໃນການກະກຽມ ຮ່າງຂໍ້ກຳນົດກ່ຽວກັບສິດ ແລະ ໜ້າທີ່ຂອງຈຸງານ, ກອງກວດກາພາສີ ປະຈຳແຂວງ, ນະຄອນຫລວງວຽງຈັນ ແລະ ດ່ານພາສີສາກົນ ໄດ້ໄຂຂຶ້ນຢ່າງເປັນທາງການ ໃນລະຫວ່າງວັນທີ: 08 ຫາ 11 ກັນຍາ 2015; ໂດຍການໃຫ້ກຽດເປັນປະທານ ແລະ ກ່າວເປີດກອງປະຊຸມຂອງທ່ານ ບຸນປະເສີດ ສີກຸນລະບຸດ ຮອງຫົວໜ້າກົມພາສີ, ພ້ອມນັ້ນຍັງມີບັນດາ ຫົວໜ້າ-ຮອງຫົວໜ້າພະແນກ ອ້ອມຂ້າງກົມພາສີ, ບັນດາຫົວໜ້າ-ຮອງຫົວໜ້າຈຸງານກອງກວດກາພາສີ ແລະ ຈຸງານດ່ານພາສີສາກົນ ໃນຂອບເຂດທົ່ວປະເທດ ເຂົ້າຮ່ວມຢ່າງພ້ອມພຽງ.
ສຳລັບຈຸດປະສົງຫລັກ ຂອງຮ່າງຂໍ້ກຳນົດສະບັບນີ້ ແມ່ນວາງອອກເພື່ອຈັດຕັ້ງຜັນຂະຫຍາຍ ຂໍ້ຕົກລົງຂອງລັດຖະມົນ ຕີວ່າການກະຊວງການເງິນ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງກົມພາສີ ສະບັບເລກທີ: 01765/ກງ, ລົງວັນທີ 03 ມິຖຸນາ 2015, ໂດຍສະເພາະ ໃນການກຳນົດຂອບເຂດສິດ, ໜ້າທີ່ວຽກງານ ແລະ ແບບແຜນວິທີເຮັດວຽກ ຂອງບັນດາໜ່ວຍງານ, ຈຸງານ ຊຶ່ງແມ່ນກົງຈັກການປະຕິບັດງານ ໃນໂຄງປະກອບການຈັດຕັ້ງ ຂອງບັນດາພະແນກການອ້ອມຂ້າງກົມພາສີ, ດ່ານພາສີຊາຍແດນ ແລະ ກອງກວດກາພາສີແຂວງ, ນະຄອນຫລວງວຽງຈັນ ເພື່ອມອບໝາຍ ຄວາມຮັບຜິດຊອບ ໃຫ້ຈັດຕັ້ງປະຕິບັດວຽກງານວິຊາສະເພາະ, ເຮັດໜ້າທີ່ຈັດເກັບພາສີ-ອາກອນ ແລະ ພັນທະອື່ນໆ, ກວດກາ, ສືບສວນ ແລະ ສອບສວນຄະດີທາງພາສີໃຫ້ຖືກຕ້ອງ, ຄົບຖ້ວນຕາມກົດໝາຍວ່າດ້ວຍພາສີ, ກົດໝາຍ ແລະ ລະບຽບການອື່ນໆ ທີ່ກ່ຽວຂ້ອງກັບວຽກງານພາສີ.
ຂໍ້ຕົກລົງສະບັບນີ້ ໄດ້ປະກອບມີ 5 ໜວດໃຫຍ່ ແລະ ແບ່ງອອກເປັນ 17 ມາດຕາ; ຊຶ່ງໃນການປຶກສາຫາລື ປະກອບຄຳຄິດ-ຄຳເຫັນ ຂອງບັນດາທ່ານຜູ້ເຂົ້າຮ່ວມດັ່ງກ່າວ ແມ່ນເຫັນໄດ້ເຖີງບັນຍາກາດທີ່ດີ, ມີຄວາມຟົດຟື້ນ, ມີຄວາມຮັບຜິດຊອບສູງໃນການສຸມສະຕິປັນຍາ ໃສ່ໃນຮ່າງຂໍ້ກຳນົດດັ່ງກ່າວ ເຊີ່ງສະແດງເຖີງຄວາມເອົາໃຈໃສ່ໃນການສະເໜີບັນຫາຕ່າງໆ ທັງຍັງໄດ້ປະກອບຄວາມຄິດ-ຄວາມເຫັນ ຢ່າງຫ້າວຫັນ,ກົງໄປກົງມາຢ່າງຕັ້ງໜ້າ ແລະ ດ້ວຍຄວາມຮັບຜິດຊອບສູງ ເພື່ອປະກອບສ່ວນເຮັດໃຫ້ເນື້ອໃນຂອງຂໍ້ກຳນົດດັ່ງກ່າວ ຮັບປະກັນໄດ້ໃນຂອດ ການຈັດຕັ້ງປະຕິບັດວຽກງານໃຫ້ສົມບູນຍິ່ງໆຂຶ້ນກວ່າເກົ່າ.
ພາບ, ຂ່າວ: ທິວາພອນ
ຂໍຂອບໃຈ